戊申和嘉興守瑞麥行
作者：李曾伯
朝代：宋

paragraphs: 瑞麥歌懷安，三岐及六穗。
嘉祥不虛出，良以氣和致。
人言一草木，華枯且爲異。
况茲一曰食，有是三足記。
此邦今扶風，中興號佳地。
去年歲千厄，衆懼憂莫弭。
入春雨暘若，嘉驗應期至。
賢侯政事師，其清一杯水。
孜孜布上德，念念在民事。
東都循吏孰，漁陽史君似。
一麥露雙穎，異世風同軌。
華黍續新雅，嘉禾繼前瑞。
老夫卧陋巷，聞此躍而起。
一廛猥受滕，二天幸托冀。
誰謂大慶賚，俯亦及憔悴。
自今豐年兆，不苦力田匱。
當知太守心，根源自宮閟。
務豐且重穀，感召至茲類。
昔襦今五袴，千里共衣被。
相逢二三叟，相慶更相慰。
不圖田里歎，轉作謳歌喜。
酡顔溢鄉老，歡聲浹鄰比。
餘波賸沾丐，罔功有餘愧。
攄毫頌公德，拜手及公賜。
長安咫尺天，政聲轉聞易。
嘉汝龔黄績，寬予堯湯備。
歸衮陳歸禾，經綸展斯志。